# 

**VYTVORENIE PODMIENOK PRE DEINŠTITUCIONALIZÁCIU DSS**

**ADAMOVSKÉ KOCHANOVCE**

**RODINNÝ DOM S 2 BYTOVÝMI JEDNOTKAMI**

**MNÍCHOVA LEHOTA**

SADOVÉ ÚPRAVY

PROJEKT PRE STAVEBNÉ POVOLENIE A REALIZÁCIU

**SPRIEVODNÁ SPRÁVA**

Október 2018

Obsah

[1 Identifikačné údaje 2](#_Toc527037177)

[1.1 ZáKladné údaje o stavbe 2](#_Toc527037178)

[2 Návrh sadových úprav 2](#_Toc527037179)

[2.1 Výkaz výmer 2](#_Toc527037180)

[2.1.1 Zoznam navrhovaných rastlín 3](#_Toc527037181)

[3 POSTUP REALIZÁCIE VÝSTAVBY 3](#_Toc527037182)

[3.1 Príprava územia 3](#_Toc527037183)

[3.1.1 Zemné práce 3](#_Toc527037184)

[3.1.2 Terénne úpravy 4](#_Toc527037185)

[3.2 Sadové úpravy 4](#_Toc527037186)

[3.2.1 Rastlinný materiál 4](#_Toc527037187)

[3.2.2 Ošetrenie drevín pred výsadbou 4](#_Toc527037188)

[3.2.3 Hĺbenie jám pre výsadby drevín 4](#_Toc527037189)

[3.2.4 Hnojenie drevín 4](#_Toc527037190)

[3.2.5 Mulčovanie rastlín 4](#_Toc527037191)

[3.2.6 Výsadba stromov 5](#_Toc527037192)

[3.2.7 Ukotvenie stromu 5](#_Toc527037193)

[3.2.8 Výsadba záhonov 5](#_Toc527037194)

[3.2.9 Úprava plôch po výsadbe 5](#_Toc527037195)

[3.2.10 Dostatočná zálievka 5](#_Toc527037196)

[3.2.11 Výchovný rez 5](#_Toc527037197)

[3.2.12 Založenie trávnikov 6](#_Toc527037198)

[3.3 Nároky na údržbu 6](#_Toc527037199)

[3.3.1 Starostlivosť o rastliny: 6](#_Toc527037200)

[3.3.2 Starostlivosť o stromy 6](#_Toc527037201)

[3.3.3 Údržba intenzívneho trávnika 7](#_Toc527037202)

[3.4 mlatová plocha 7](#_Toc527037203)

[3.5 Skalka na svahu pri dome 7](#_Toc527037204)

[4 BEZPEČNOSŤ A OCHRANA ZDRAVIA PRI PRÁCI 7](#_Toc527037205)

[5 PRÍLOHY 8](#_Toc527037206)

# Identifikačné údaje

## ZáKladné údaje o stavbe

**Názov stavby**: VYTVORENIE PODMIENOK PRE DEINŠTITUCIONALIZÁCIU DSS

ADAMOVSKÉ KOCHANOVCE

RODINNÝ DOM S 2 BYTOVÝMI JEDNOTKAMI MNÍCHOVA LEHOTA

**Miesto stavby:** MNÍCHOVA LEHOTA, PARCELA Č. 298, 297/1

**Okres:**  Trenčín

**Kraj:** Trenčiansky

**Stupeň PD:** Projekt pre stavebné povolenie a realizáciu

**Spracovateľ PD:** Ing. Júlia Kopponová

**Zodpovedný projektant:** Ing. arch. Katarína Viskupičová

# Návrh sadových úprav

Predmetom návrhu je pozemok určený na výstavbu rodinného domu s 2 bytovými jednotkami. Nachádza sa v katastrálnom území obce Mníchova Lehota, p. č. 298, 297/1. v území zastavanom rodinnými domami. Pozemok je svahovitý, smerom od ulice stúpa.

Návrh sadových úprav rieši zeleň okolo rodinného domu. Pri vstupe na pozemok sú navrhnuté záhony z okrasných tráv. Trávnatá plocha prechádza od ulice postupne svahom do zadnej časti pozemku kvôli ľahkému prístupu. Vzniknutý svah je vyložený kameňom, medzi ktorým sú rôzne okrasné trávy. Na zabezpečenie prechodu cez svah sú navrhované platne veľkoformátovej dlažby, umiestnené vo svahu.

Z východnej strany od suseda je navrhnutý živý plot z hrabu na optické odčlenenie pohľadu. Záhony z okrasných tráv sú zopakované aj v zadnej časti pozemku.

V zadnej časti je navrhnutý mlatový chodník so geometrickými záhonmi. Zámerom bolo upraviť plochu tak, aby sa dažďová voda v prípade väčšieho úhrnu zrážok dostala rýchlejšie do pôdy. Mlatový povrch je priepustný, skladá sa z rôznych frakcii lomového kameňa, takže bude zastávať aj funkciu drenážnu. Pozdĺž chodníka sú umiestnené gabiónové múriky, pod ktorými bude štrkové lôžko, taktiež s drenážnou funkciou. Ako prírodný vode zádržný prvok pôsobia aj rastliny, chodníky sú doplnené geometrickými záhonmi tráv, trvaliek a byliniek.

Plocha je ďalej doplnená najmä ovocnými stromami a drobným ovocím, aby zastávala aj úžitkovú funkciu pre jej užívateľov. Súčasťou záhrady sú listnaté stromy, ktoré doplnia celkový charakter záhrady.

Súčasťou budovy sú kovové konštrukcie, na ktorých sa budú ťahať popínavé rastliny. Rastliny budú vysadené zo západnej strany medzi domom a susedným pozemkom.

## Výkaz výmer

|  |  |
| --- | --- |
| trávnik | 628 m2 |
| plochy mulčované štrkom | 56 m2 |
| mlatová plocha | 60 m2 |
| plochy mulčované kôrou | 47 m2 |
| záhony z okrasných tráv mulčovaných štrkom | 126 m2 |
|  |  |

### Zoznam navrhovaných rastlín

|  |  |  |  |
| --- | --- | --- | --- |
| **Číslo** | **Latinský názov** | **Slovenský názov** | **Počet kusov** |
| **1** | Betula utilis var. 'Jacquemontii' | breza | 3 |
| **2** | Pinus sylvestris | borovica | 1 |
| **3** | Tilia cordata 'Green Spire' | lipa | 2 |
| **4** | Prunus avium | čerešňa | 1 |
| **5** | Malus domestica | jabloň | 3 |
| **6** | Pyrus communis | hruška | 1 |
| **7** | Prunus domestica | slivka | 1 |
| **8** | Amelanchier laevis 'Ballerina' | muchovník | 1 |
| **9** | Corylus 'Webbova' | lieska | 1 |
| **10** | Parthenocissus quinquefolia | pavinič | 29 |
| **11** | Rubus fruticosus | černica | 3 |
| **12** | Rubus idaeus | malina | 3 |
| **13** | Ribes nigrum/rubrum | ríbezľa | 3 |
| **14** | Ribes uva-crispa | egreš | 3 |
| **15** | Miscanthus sinensis 'Kleine Silberspinne' | miskant | 46 |
| **16** | Deschampsia cespitosa ‘Goldschleier‘ | metlica | 102 |
| **17** | Panicum virgatum 'Rotstrahlbusch' | proso | 78 |
| **18** | Sporobolus heterolepis | opadavec | 114 |
| **19** | Achillea millefolium 'Apfelblute' | rebríček | 28 |
| **20** | Echinacea purpurea 'White Swan' | echinacea | 23 |
| **21** | Salvia officinalis 'Berggarten' | šalvia | 16 |
| **22** | Salvia officinalis 'Purpurascens' | šalvia | 10 |
| **23** | Mellisa officinalis | medovka | 4 |
| **24** | Thymus vulgaris 'Compactus' | tymián | 30 |
| **25** | Alchemilla mollis 'Auslese' | alchemilka | 16 |
| **26** | Origanum vulgare | oregano | 13 |
| **27** | Mentha piperita | mäta | 6 |
| **28** | Aster 'Prof. Anton Kippenberg' | astra | 11 |
| **29** | Carpinus betulus | hrab | 45 |
|  | **SPOLU:** |  | **597** |

# POSTUP REALIZÁCIE VÝSTAVBY

Pred výstavbou stavebného objektu sadové úpravy je potrebné, aby boli dokončené všetky stavebné práce, terénne úpravy a navezený substrát na osadzované plochy. Až potom môže byť zahájená práca na realizácii sadových úprav.

Plochy stavebného objektu ‘sadové úpravy’ sú vymedzené vo výkresovej časti projektu Situácia – sadové úpravy. Pred začiatkom realizácie stavebného objektu generálny dodávateľ stavby odovzdá plochy dodávateľovi sadových úprav. Plochy musia byť zbavené práv tretích osôb, aby nedošlo k prípadnému poškodeniu nových výsadieb a založených trávnikových plôch.

**Potrebné je zabezpečiť aj vytýčenie podzemných inžinierskych sietí.**

## Príprava územia

### Zemné práce

Pred zahájením prác na objekte sadové úpravy je potrebné plochy určené na výsadbu urovnať do predpísaných profilov a spätne zahumusovať. Prípravou pôdy pred výsadbou a výsevom sa sleduje zlepšenie jej fyzikálnych a chemických vlastností (prevzdušnenie, urýchlenie zvetrávania pôdy, rozkladu organických látok, povzbudenie rozvoja mikroorganizmov), uľahčenie výsadby a počiatočného vývoja vysadených drevín.

* v prípade potreby chemické odburinenie pôdy pred založením kultúry postrekom herbicídom ROUNDUP Biaktiv, opakovať minimálne 2x v dávke 5l / ha
* odstránenie ruderálneho porastu s naložením na dopravný prostriedok a s odvozom
* vyzbieranie kameňov a stavebnej sutiny s odvozom
* hnojenie anorganickým hnojivom NPK rozhodením a zapravením do pôdy, 0,025 kg/1m²
* agrotechnické obrobenie pôdy kultivátorovaním, hrabaním a vláčením

### Terénne úpravy

Terénne úpravy budú prebiehať na základe projektovej dokumentácie. Terénne nerovnosti sa vyrovnajú a vyspádujú podľa navrhovaných výškových kót v realizačnom výkrese.

## Sadové úpravy

### Rastlinný materiál

Pre výsadbu sa používajú škôlkárske výpestky I. triedy akosti podľa normy STN 46 4902, t. j. musia byť zdravé, bez chorôb a škodcov a ich habitus musí zodpovedať znakom daného druhu a kultivaru, musí byť bez deformácií a znakov poškodenia teplom, suchom, zimou, vetrom, bez mechanického poškodenia spôsobeného prepravou, s nesúdržným balom, alebo nádobou.

Veľkosť rastlinného materiálu pri výsadbe je odvodená od závislosti prispôsobenia daného rastlinného druhu na miestne podmienky a rýchlosťou jeho aktívneho rastu v budúcnosti.

|  |  |
| --- | --- |
|  | **Veľkosť navrhovaného rastlinného materiálu:** |
| Stromy | kontajnerované v závislosti od roč. obdobia |
| so zemným balom v závislosti od roč. obdobia |
| veľkosti rastlín sú uvedené vo výkaze výmer (príloha) |
| so založenou korunkou vo výške 2,2 m |
| Drobné ovocie - kry | kontajnerované na kmienku alebo výška 30-40 cm podľa druhu |
| Trvalky a okrasné trávy | kontajnerované: K9 príp. 1L/2L |

### Ošetrenie drevín pred výsadbou

V prípade výsadby v jarnom období je potrebné skrátiť výhony kríkov, odstrániť suché a poškodené časti. Pri výsadbe v jesennom období sa výhony kríkov upravujú až na nasledujúcu jar.

### Hĺbenie jám pre výsadby drevín

Pôda musí byť pred výsadbou pripravená a zbavená vytrvalých burín. Nedoporučujeme používať k vylepšeniu pôdy organické substráty. Vykopanú zeminu rozdelíme na povrchovú úrodnú zem a na menej úrodnú spodinu. Úrodnú zeminu použijeme na spätnú výsadbu, neúrodnú na miskovanie t. j. vytvorenie zálievkovej misy okolo rastliny tak, aby voda stekala ku kmeňu.

Veľkosť jám sa odvíja od konkrétnych veľkostí kontajnerov a zemných balov, v ktorých budú rastliny dodané. Vo všeobecnosti má veľkosť jamy byť v dvojnásobnej veľkosti balu či kontajnera rastliny. Dreviny sa vysádzajú do predom vyhĺbených jám bez výmeny zeminy. Päta kmeňa musí byť v úrovni terénu. Pri výsadbe drevín je potrebné výsadbový substrát zhutniť tak, aby v ňom nezostali vzduchové medzery, ktoré majú za následok poškodenie koreňovej sústavy rastliny a jej následný úhyn. Do výsadbovej jamy je potrebné nainštalovať zavlažovaciu sondu.

### Hnojenie drevín

Pri výsadbe navrhujeme použiť ako zásobné hnojenie: Silvamix MG tablety v počte:

* kry 1 ks / 1 rastlina
* stromy 3 ks / 1 rastlina

### Mulčovanie rastlín

Plochy pod výsadbami popínaviek a okrasných tráv budú pokryté vrstvou netkanej textílie, na ktorú sa uloží vrstva okrasného lomového štrku (príp. dunajského štrku) frakcie 16/32 mm v hrúbke min. 0,05 m, aby sa zminimalizovala následná údržba.

Plochy pod výsadbami trvaliek - byliniek budú pokryté vrstvou netkanej textílie, na ktorú sa uloží vrstva mulčovacej kôry v hrúbke min. 0,05 m, aby sa zminimalizovala následná údržba.

Zálievková misa stromov bude bez trávnika a mulču a udržovaná v bezburinenom stave, aby sa zjednodušila následná údržba trávnika.

### Výsadba stromov

V závislosti od termínu realizácie sadových úprav sa použije konkrétny typ rastlinného materiálu.

* **dreviny s balom: výsadba III. – IV. alebo XI. mesiac v roku**

Výsadba drevín s balom sa môže vykonávať len v dobe vegetačného pokoja, v jarnej alebo jesennej agrotechnickej lehote. Olistené výpestky sa už nedajú vysádzať. Vhodnosť doby výsadby je nutné posudzovať vždy s ohľadom na klimatické podmienky.

* **dreviny kontajnerové: V. – IX. mesiac v roku**

Lehota na výsadbu drevín v kontajneroch je dlhšia, avšak nie je hospodárne vykonávať akúkoľvek výsadbu v letnom alebo zimnom období. Vhodnosť doby výsadby je nutné posudzovať vždy s ohľadom na klimatické podmienky. Preveríme priepustnosť výsadbovej jamy pred výsadbou, pri nepriaznivých odtokových pomeroch použijeme drenáž. Upravíme hĺbku výsadbovej jamy tak, aby zodpovedala výške balu sadenice. Upravíme šírku výsadbovej jamy tak, aby bola minimálne 1,5 násobok priemeru balu. Narušíme steny výsadbovej jamy ako prevenciu „kvetináčového efektu“. Úrodná zemina sa ušliapava okolo zemného balu, aby sa vyplnili všetky medzery.

Pri vyberaní drevín z kontajnerov je nutné postupovať opatrne, aby sa predišlo porušeniu koreňového systému alebo zemného balu. Dreviny sa vysadzujú do predom vyhĺbených jám bez výmeny zeminy. Všetky dreviny budú sadené do kvalitnejšej zeminy, ktorá pri výkope jamky bola daná bokom. V prípade potreby sa použije záhradnícka zemina. Uvoľníme koreňový krčok odstrihnutím drôtu v prípade výsadby s fixáciou koreňového balu. V prípade, že je koreňový bal zabezpečený prírodnou jutou a pletivom z rýchlo sa rozkladajúceho drôtu, tieto pred výsadbou nie je potrebné odstrániť, približne do jedného roka sa samovoľne rozpadnú.

Úplne odstránime fixáciu balu v prípade, že je pre fixáciu použitý materiál, ktorý sa v pôde nerozloží. Uvoľníme koreňový systém v prípade, že je použitá kontajnerová sadenica, ktorej korene sa prispôsobujú obalu (sú stočené). Takto upravená zemina sa použije na zasypávanie okolo koreňov a balov, horšia zemina na dosypanie jamky alebo ryhy. Zemina v jamke musí byt zhutnená tak, aby v pôde nezostali väčšie vzduchové medzery, ktoré majú za následok poškodenie koreňovej sústavy rastliny a jej následný úhyn. Najvýhodnejšie je zhutnenie vodou.

### Ukotvenie stromu

Prevedieme odpovedajúce ukotvenie vysadeného stromu vo výsadbovej jame, ako prevenciu proti vychýleniu. Ukotvenie drevín o koly je potrebné vykonať podľa TP SSC 03/1999. Po výsadbe je nutné strom ukotviť tromi kolmi dĺžky 2,5 m s úväzkami kvôli stabilite. Stromy s balom sú ukotvené drevenými kolmi v tvare trojnožky, zabezpečujú strom proti vyvráteniu. Po výsadbe sa do dna výsadbovej jamy zatlčú drevené koly dĺžky 3,0 m priemeru 6 - 8 cm, a spoja sa priečnymi spojkami. Strom sa úväzkom do osmičky pripevní ku kolom. Úväz musí fixovať strom proti pohybom do strán, ale nesmie brániť pohybu smerom dole. Ten môže nastať pri sadaní substrátu a v prípade absolútne pevnej väzby by strom mohol ostať „visieť“ aj s koreňovým balom. Kotviace koly sa ponechajú na stanovišti po dobu 3 rokov po výsadbe kvôli stabilite a uchyteniu koreňov do rastlého terénu. Dbáme, aby koreňový kŕčok stromu nepretŕčal nad terénom ani pod terénom, aby bol v úrovni terénu. V prípade, že pre kotvenie tromi kolmi nie je priestor, ukotví sa strom pomocou dvoch kolov. Kolová konštrukcia bude pozostávať z dvoch kolov, dĺžky 3,0 m a priemeru 6 - 8 cm, koly budú zatlčené mimo koreňového balu stromu, v hornej časti spevnené drevenými polovičnými kolmi dĺžky do 1,5 m. Koly budú z dreva (agát, smrek, borovica) namorené proti hubám a hnilobám, bez kôry a sukov, priemer 6 - 8 cm, zašpicatené. Strom bude ku kolovej konštrukcii vyviazaný pomocou pružných úväzkov, v mieste vyviazania bude kmeň chránený tkaninou vo dvoch vrstvách (juta a pod.). Koly sa nesmú dotýkať kmeňa stromu. Upevňovacie materiály musia byť z pružného materiálu a mať životnosť minimálne 3 roky. Pri pohyboch vo vetre nesmú poškodzovať kôru vysadených drevín.

Pri ovocných drevinách je postačujúce kotvenie jedným kolom, prípadne bambusovou tyčou.

### Výsadba záhonov

* Plochy určené pre výsadbu záhonov budú vytýčené podľa výkresovej dokumentácie.
* Výsadba sa začne až po rozmiestnení všetkých rastlín.
* Rastliny sa vysádzajú do štandardnej hĺbky.
* Záhon sa zamulčuje netkanou textíliou a mulčom, druh mulču podľa výkresovej dokumentácie .
* Po výsadbe sa rastliny okamžite zalejú.

### Úprava plôch po výsadbe

Po ukončenej výsadbe rastlín je potrebné dokončiť aj úpravu plôch. Je potrebné odstrániť kamene, zbytky tkanín, obalov, buriny alebo iného materiálu. Celkový vzhľad výsadby musí byt estetický, upravený, vo výškovom usporiadaní a líniách určených v realizačnej dokumentácii stavby.

### Dostatočná zálievka

Na povrch zasypanej jamy sa okolo vysádzanej dreviny upraví miska schopná udržať vodu pri polievaní a za dažďa. Prevedieme dostatočnú zálievku stromu, optimálne počas výsadby na listnaté stromy 50 – 100l vody, 15l/ks pre kry a 30l/ks pre stromy s balom.

### Výchovný rez

Prevedieme redukciu koruny pri výsadbe o min. 1/3 objemu koruny, ponecháme terminál (vrchol).

### Založenie trávnikov

Pôda určuje podmienky existencie a možnosti ďalšieho rozvoja vegetácie. Na založenie a ďalšie pestovanie drevín a trávnatého porastu je vhodná zemina s vlastnosťami blízkymi ornici v hrúbke minimálne 200 mm (na založenie trávnika postačuje minimálne 100 mm), ktorá je rozprestretá na podklade umožňujúcom pohyb osôb a mechanizácie.

Plochy na výsev musia byť bez nerovností, eróznych rýh a stavebných zvyškov. Trávnik sa založí na plochách nezaplavených, najlepšie čo najskôr po dokončení zemných prác. V prípade zaburineného pozemku je potrebné najskôr burinu odstrániť chemicky. Pred založením plochu chemicky odburiníme totálnym herbicídom Roundup-om, pôda sa prekyprí (rotadaironom) a urovná (latou), aby sa trávne semeno vysievalo podľa možností na čo najrovnejšiu plochu. Cieľom je vytvorenie optimálnych rastových podmienok pre nový trávnik bez zbytočných konkurentov v podobe burín. Na rovine, alebo na svahoch dostupných pre mechanizačné prostriedky, je možno pôdu pred výsevom obrobiť. Ďalšou podmienkou rastu vhodného trávnika je dostatočné množstvo živín v pôde a pH pôdy, ktoré by sa malo pohybovať v hodnotách 5,5 – 6,5. V prípade založenia trávnika ručným výsevom sa musí pri obrobení pôdy dodať hnojivo. Vhodné je kombinované hnojivo NPK, ktoré je v množstve 300 kg/ha.

Trávniky budú založené výsevom trávnou sejačkou. Na výsev použijeme trávne semeno. Teplota pôdy pri výseve musí byť minimálne 8°C. Trávne osivo bude zasekané do hĺbky max. 1 cm. Pôdu je potrebné pred výsevom pripraviť prevzdušnením a prípadným obohatením o živiny. Po výseve je dôležité valcovanie, aby sa semeno zapravilo do pôdy. Podmienkou ujatia trávnika je dostatočná zálievka po výseve, ktorá musí byť pravidelná, aby nedošlo k zaschnutiu trávneho osiva.. Trávnik sa prvýkrát pokosí po dosiahnutí výšky 10 cm o polovicu výšky na 5 cm.

Najvhodnejšie obdobie na zakladanie trávnika je od polovice apríla do konca mája. V tomto čase vysiate osivo rýchlo vyklíči, lebo je už teplo a rastliny využívajú jarnú vlahu. Podobne aj od polovice augusta do polovice septembra je vhodný termín na sejbu a do prvých mrazov ešte trávnik dobre narastie.

## Nároky na údržbu

Dôležitou podmienkou ujatia výsadieb drevín a trávnika ako i optimálneho rastu je náležitá starostlivosť po realizácii, hlavne zálievka počas letných mesiacov v závislosti od množstva zrážok a taktiež pravidelná kosba trávnika. Vzrastlé stromy vyžadujú okrem pravidelnej zálievky aj hnojenie. Pri kompaktných kríkových porastoch je nutná ochrana proti škodcom a chorobám vhodnými postrekmi a zásahmi.

### Starostlivosť o rastliny:

Po prvom roku ešte nie je príliš veľa rastlinnej hmoty, preto sa len selektívne, nožnicami, odstránia suché nadzemné časti rastlín. Najdôležitejšie je odstraňovanie buriny v priebehu prvého roku – odstraňuje sa opatrne, aby nedošlo k poškodeniu rastliny. V suchom období – t. j. ak za 3 týždne nenaprší aspoň 10 mm zrážok - je potrebné výsadbu zaliať väčším množstvom vody. Zálievka sa týka iba prvého roku, kým nie sú rastliny dostatočne vyvinuté. V ďalších rokoch zálievka nie je nutná. Dôležité je dobré odvodnenie územia (drenáž). Všetkým drevinám prospeje pravidelné okopávanie. Ak je potrebné rastliny prihnojíme hnojivom s obsahom draslíka a fosforu (granulované alebo kvapalné).

**Kontrolujeme existenciu plesní a škodcov**

Podľa závažnosti - odstránenie nákazy alebo celej rastliny.

**Obnova**

Vo výsadbách je nutná okamžitá náhrada v prípade vypadnutých jedincov kvôli zachovaniu celistvosti navrhnutých tvarov.

### Starostlivosť o stromy

* zabezpečiť pravidelnú zálievku počas celého vegetačného obdobia v dávke 50 l/ks minimálne 2x mesačne, v období dlho trvajúceho sucha 1x týždenne
* po 1 – 2 rokoch od vysadenia vykonať výchovný rez v prvej polovici vegetácie, následne intenzitu opakovať v 1 – 4 (5) rokoch
* nikdy neodstrániť viac ako 20% jestvujúcej listovej plochy a rany na kmeňoch a konároch pri poškodení a reze je potrebné zahladiť a zatrieť ochranným náterom (napr. stromovým balzamom TERVANOL, prípadne vodovými, resp. emulznými nátermi)
* zabezpečiť pravidelné odburiňovanie minimálne 1x-mesačne mechanicky, prípadne chemicky – udržiavať zálievkovú misu bez burín a trávy okolo stromu cca 0,5m
* pri kosbe trávnika dbať na to, aby sa nepoškodil kmeň stromu
* pravidelne kontrolovať úväzky a v prípade poškodenia ich znovu uviazať k jestvujúcim kolom
* zabezpečiť pravidelnú kontrolu zdravotného stavu a v  prípade výskytu živočíšnych škodcov alebo hubových chorôb podľa potreby použiť chemický postrek, napr. TALSTAR 4 ml/10 l vody v kombinácii s prípravkom CHAMPION 30 g/10 l vody
* zrealizovať v jarnom a jesennom období prihnojovanie plným hnojivom v dávke 0,040 kg/m2 zapracovaním do pôdy
* včasné odstránenie kotviacich prvkov - po dokonalom zakorenení sa v pôde je potrebné koly odrezať /cca 3 roky po výsadbe/.

### Údržba intenzívneho trávnika

Po ukončení výsevu sa trávnik ďalej zalieva, prihnojuje, odburiňuje a kosí. Pozostáva zo súboru činností, ktoré sa pravidelne opakujú. Najčastejšou z nich je zavlažovanie. Zavlažujeme veľkým objemom vody minimálne dva razy do týždňa, počas letných horúčav denne. Po vzídení trávnik kosíme od apríla do októbra - termín začiatku i ukončenia, ako i interval medzi každým kosením závisí od danej lokality a od počasia - teploty, vlahy. Prvé kosenie po výseve sa robí pri výške porastu 10 – 12 cm s nabrúsenou rotačnou kosačkou. Trávniky medzi výsadbami je potrebné pravidelne kosiť min. 6x za rok (odporúčame 2x mesačne, meniť smer kosenia) s odvozom pokosenej trávy, ktorá sa prípadne môže použiť na spätné mulčovanie výsadieb, prípadne prihnojovať a v čase sucha zavlažovať.

V prípade potreby sa hnojiť začína vždy na jar (IV-V), pričom sa hnojí 2 – 3 krát počas sezóny, najlepšie hnojivami špeciálne určenými na hnojenie trávnika s obsahom dusíka. Sú to napr. KRISTALON - TRÁVNIK, ROKOSAN - TRÁVNIK. Hnojivá s dlhodobým uvoľňovaním živín stačí aplikovať raz za sezónu napr. SIERABLENON, EUROGREEN.

Po prvej kosbe je potrebný postrek proti dvojklíčnym burinám. Na začiatku pokosíme najskôr okraje a potom kolmo na ne ostatnú plochu.

Po čase sa v poraste tvorí mach a trávna plsť, ktoré veľmi zhoršujú podmienky na ďalší rast trávy. Odstraňujeme ich vertikutáciou – vertikálnym prerezávaním mačiny, ktorým zbavujeme porast plste a usadených organických zvyškov. Tie by časom pri zemi vytvorili kompaktnú nepriepustnú vrstvu. Prerezanie - vertikutácia je prerezanie trávneho drnu do hĺbky 5 cm, ktorým sa rozrušuje stvrdnutý drn a odstraňujú staré buriny z trávnika (vytrhanú plsť vyhrabeme).

Občasným úkonom je dosievanie, prípadne ošetrovanie problematických miest v trávniku.

Na odstránenie jednoročných burín stačí pravidelné kosenie. Prípadný mach na jar alebo jeseň likvidovať vyhrabaním a rozhodením mletého vápenca 20 kg/100 m2, prípadne SÍRAN MEĎNATÝ alebo SÍRAN ŽELEZNATÝ 5 kg/100 m2.

Letné ošetrenie proti hrdziam a letným chorobám AMISTAR, jesenné ošetrenie proti hubovým chorobám BRAVO 500 (pleseň snežná). Pred zimou treba zbaviť trávnik nečistoty - vyhrabať opadané lístie a zbytky trávy a nečistoty. Trávnik sa pokosí nižšie ako v priebehu sezóny.

## mlatová plocha

Mlatový chodník bude zhotovený zo zhutnených vrstiev kameniva rôznych frakcii podľa nasledujúceho nákresu:



## Skalka na svahu pri dome

Svah popri dome bude spevnený kameňmi a vysadený okrasnými trávami. Kamene budú rôznej veľkosti a rôznej frakcie od 300 do 1000 mm. Medzi kamene budú vysadené trávy a celý svah zamulčovaný lomovým štrkom. Touto plochou vedú exteriérové schody v podobe veľkoformátových platní o dĺžke 1200 mm a dvoch rôznych šírkach 300 a 600 mm. Platne budú zasadené do svahu prechádzajúc z jednej plochy trávnika do druhej plochy.

# BEZPEČNOSŤ A OCHRANA ZDRAVIA PRI PRÁCI

Dodávateľ stavebných prác zabezpečí ich realizáciu tak, aby tieto boli vykonávané v súčinnosti s platnou legislatívou v oblasti bezpečnosti a ochrany zdravia pri práci.

**Upozornenie:**

Pri zemných prácach je dodávateľ povinný́ dodržať ustanovenia vyhlášky č. 374/1990 Zb. Slovenského úradu bezpečnosti práce a Slovenského banského úradu o bezpečnosti práce a technických zariadení pri stavebných prácach, zo dňa 14.8.1990 a ustanovenia STN 7330 50 „Zemné práce“, zo dňa 11.8.1986.

# PRÍLOHY

**Výkresová časť**

Sadové úpravy – osadzovací a vytyčovací plán

Vypracoval: Ing. Júlia Kopponová

Dátum: 10/2018